
PËR PROCEDURAT E PRANIMIT DHE TË REGJisTRIMIT NË CIKLIN E PARË TË
STUDIMEVE ME KOHË TË PJESSHME, NË INSTITUCIONET PUBLIKE TË ARSIMIT TË LARTË, PËR VITIN AKADEMIK 2008-2009

Në mbështetje të nenit 102 të Kushtetutës, të nenit 33 të ligjit nr.9741, datë 21.5.2007 “Për arsimin e lartë në Republikën e Shqipërisë”, të ndryshuar, si dhe vendimit të Këshillit të Ministrave nr.1549, datë 19.11. 2008 “Për kuotat e pranimeve në institucionet publike të arsimit të lartë dhe tarifat e shkollimit për studimet e ciklit të parë me kohë të pjesshme, për vitin akademik 2008-2009”,

UDHëZOJ:

1. Pranimin e kandidatëve në programet e studimit të ciklit të parë, në formën e studimit me kohë të pjesshme në institucionet publike të arsimit të lartë, në vitin akademik 2008-2009, në bazë të përzgjedhjes së bërë nga institucionet publike të arsimit të lartë, sipas kritereve të përcaktuara dhe të bëra publike paraprakisht.
2. Njësitë kryesore të institucioneve publike të arsimit të lartë organizojnë procesin e pranimit dhe të regjistrimit të kandidatëve në programet e studimit të ciklit të parë me kohë të pjesshme. Procesi të monitorohet nga administrata e Rektoratit dhe e Ministrisë së Arsimit dhe Shkencës.
3. Institucionet publike të arsimit të lartë të shpallin menjëherë hapjen e procedurës së pranimit të kërkesave për kandidatët që dëshirojnë të vijojnë programet e studimit të ciklit të parë me kohë të pjesshme.
4. Aplikimi për regjistrim në programet e studimit të ciklit të parë me kohë të pjesshme, të bëhet pranë sekretarive mësimore të njësive kryesore dhe të shoqërohet me dokumentacionin e mëposhtëm:
a) Dëftesë pjekurie të shkollës së mesme ose diplomë tjetër studimi të fituar jashtë vendit, të vlerësuar të barasvlefshme me të;
b) Dokument identifikimi (certifikatë lindjeje me fotografi ose pasaportë). Në dosje të mbahet certifikata e lindjes me fotografi ose fotokopja e pasaportës;
c) 2 fotografi;
d) Mandatarkëtimi i tarifës së regjistrimit prej 1500 lekësh.
5. Në qoftë se kandidati fitues nuk ka dëftesë pjekurie origjinale, siç përcaktohet në pikën 4/a të udhëzimit, duhet të paraqesë dublikatë të dëftesës së pjekurisë, të lëshuar nga drejtoria e shkollës së mesme dhe të vërtetuar në drejtorinë arsimore rajonale/zyra arsimore përkatëse. 
6. Kandidatët që do të regjistrohen në programet e studimit të ciklit të parë me kohë të pjesshme, në një program të dytë studimi, të dorëzojnë në sekretaritë mësimore diplomën e lëshuar nga një institucion i arsimit të lartë (ose fotokopje të saj të noterizuar) ose diplomë tjetër studimi të fituar jashtë vendit, të vlerësuar e barasvlefshme me të.
7. Kandidatët që do të regjistrohen në programet e studimit të ciklit të parë me kohë të pjesshme në Akademinë e Edukimit Fizik e Sporteve në Tiranë, përveç dokumentacionit të përcaktuar në pikën 4 dhe 6 të këtij udhëzimi, duhet t’u nënshtrohen kritereve të veçanta (konkurseve të pranimit) të vendosura nga ky institucion për pranimet në studimet e ciklit të parë me kohë të pjesshme, të përcaktuara dhe të bëra publike paraprakisht.
8. Pranë njësive kryesore përgjegjëse të institucioneve publike të arsimit të lartë, për çdo program studimi të ciklit të parë me kohë të pjesshme dhe për programe të dyta studimi, të ngrihen komisione ad-hoc, me anëtarë të personelit akademik, për përzgjedhjen e kandidatëve fitues për këto programe, në përputhje me kuotat e përcaktuara në vendimin e Këshillit të Ministrave nr.1549, datë 19.11.2008.
9. Institucionet publike të arsimit të lartë t’i shpallin dhe t’i afishojnë listat e kandidatëve fitues në vende të dukshme, në mjediset e njësive kryesore përkatëse, brenda orës 12.00 të datës 15.12.2008, të ndarë sipas programeve të studimit përkatës.
10. Regjistrimi i kandidatëve në programet e studimit me kohë të pjesshme ku janë shpallur fitues të zhvillohet nga data 15.12.2008 deri në datën 19.12.2008, prej orës 8.00 deri në orën 16.00, pranë sekretarive mësimore të njësive kryesore të institucioneve publike të arsimit të lartë. Dokumentet e aplikantëve jofitues t’u kthehen personave kundrejt kërkesës.
11. Pas mbylljes së procesit të regjistrimit, institucionet publike të arsimit të lartë të dorëzojnë në Ministrinë e Arsimit dhe Shkencës, listat përfundimtare të kandidatëve fitues të regjistruar në datën 22.12.2008.
12. Kuotat e pranimeve në studimet e ciklit të parë me kohë të pjesshme, të përcaktuara në pikën 1 të vendimit të Këshillit të Ministrave nr.1549, datë 19.11.2008, që mbeten të parealizuara, rishpërndahen sipas institucioneve publike të arsimit të lartë dhe programeve të ndryshme të studimit nga Ministria e Arsimit dhe Shkencës.
13. Regjistrimi i kandidatëve për transferim studimesh kryhet pas shpërndarjes nga Ministria e Arsimit dhe Shkencës, të kuotave të përcaktuara në shkronjën “c” të pikës 1 të vendimit të Këshillit të Ministrave nr.1549, datë 19.11.2008, bazuar në pikën 5 të udhëzimit të Ministrit të Arsimit dhe Shkencës nr.37, datë 29.10.2008 “Për transferim studimesh në ciklin e parë me kohë të plotë në vitin akademik 2008-2009”.
14. Regjistrimi i kandidatëve të huaj, sipas shkronjës “ç” të pikës 1 të vendimit të Këshillit të Ministrave  nr.1549, datë 19.11.2008, që do të studiojnë në institucionet publike të arsimit të lartë të Republikës së Shqipërisë, në programet e studimit të ciklit të parë me kohë të pjesshme, kryhet pas dërgimit nga Ministria e Arsimit dhe Shkencës të listës së kandidatëve dhe shpërndarjes së kuotave të përcaktuara me vendim të Këshillit të Ministrave.
15. Pas mbylljes së procesit të të gjitha regjistrimeve, institucionet publike të arsimit të lartë të dorëzojnë në Ministrinë e Arsimit dhe Shkencës listat përfundimtare me regjistrimet e kryera brenda datës 30.12.2008 në bazë të udhëzimit nr.19, datë 18.7.2007 “Për gjenerimin dhe dhënien e numrave të matrikullimit”.
16. Institucionet publike të arsimit të lartë, duke filluar nga data 5.12.2008, të shpallin në vende të dukshme datat dhe oraret e veprimeve të konkurrimit dhe të regjistrimit, procedurat përkatëse, listën e dokumenteve të nevojshme për regjistrim, si edhe njoftime të tjera që i gjykojnë të nevojshme për sigurimin e ecurisë normale të procesit të pranimeve në programet e studimit të ciklit të parë me kohë të pjesshme.
17. Këto njoftime të bëhen publike dhe në median e shkruar dhe elektronike nga institucionet publike të arsimit të lartë.
18. Ngarkohen Zëvendësministri për Arsimin Lartë, Drejtoria e Politikave të Arsimit të Lartë dhe institucionet publike të arsimit të lartë për zbatimin e këtij udhëzimi. 
Ky udhëzim hyn në fuqi menjëherë dhe botohet në Fletoren Zyrtare.

MINISTRI i ARSIMIT dhe  shkeNcËS
Fatos Beja

